Drumul care face legătura între Focșani și Suraia a fost deschis circulației anul trecut, în poctombrie. Câteva reglementări rutiere au dus însă rapid la vandalizarea semnelor de circulaţie.

Din cauza accidentelor şi a curbelor periculoase, Poliţia Rutieră a impus restricţii de viteză de 20 de km pe oră, însă semnele de circulaţie au fost modificate și limita de viteză a ajuns la 60 de kilometri pe oră.

Primarii comunelor care sunt legate de acest drum spun că au informat autorităţile judeţene.

În total 12 semne de circulaţie de pe Drumul Judeţean au fost vandalizate.

Reprezentanţii Consiliului Judeţean se apără și spun că au informat Ministerul Dezvoltării Regionale, cel care a finanţat reparaţiile acestui drum, şi Inspectoratul Judeţean de Poliţie, pentru a demara o anchetă în acest caz.

Nici şoferii nu sunt de acord cu modificările făcute pe semnele rutiere. „E foarte bine cu semnele, dar e rău că s-au vopsit. Trebuie făcut ceva în privința asta, că se produc atâtea accidente din cauza asta”, spune unul dintre ei.

În decurs de un an, pe Drumul Judeţean 204D au avut loc nu mai puţin de cinci accidente grave, dintre care patru s-au soldat cu morţi.